Kunsdoyenne van Suid-Afrika sterf | Netwerk24
Deur Laetitia Pople 05 Oktober 2020 13:32
Die kunsdoyenne en oprigter van die vooraanstaande Goodman-galery in Johannesburg, Linda Givon (84), is vanoggend by haar huis in Johannesburg oorlede.
Givon was 'n mentor vir "omtrent enigeen wat nou 'n naam is op die kontemporêre kunstoneel; dit is werklik die einde van 'n era," het Neil Dundas, wat jare lank aan haar sy was as vennoot by die Goodman-galery in Parktown gesê. Givon was in haar middel-tagtigs en was vir 'n geruime tyd al siek. "Sy was in 'n rolstoel en moes gereeld suurstof gebruik", het 'n bewoë Dundas gesê.
Givon was instrumenteel in die aansporing van die loopbane van tientalle Suid-Afrikaanse kunstenaars hier en oorsee, onder andere William Kentridge, Robert Hodgins, David Goldblatt, ­Deborah Bell, Senzeni Marasela, Kendell Geers en Mikhael Subotzky. Haar galery in Johannesburg en in Kaapstad is al vir meer as vyf dekades 'n gedugte teenwoordigheid plaaslik en oorsee op die eietydse kunstoneel.